作者:關漢卿
標題:雙調・大德歌（六首）
內容:粉牆低，景悽悽，正是那西廂月上時。會得琴中意，我是個香閨裡鍾子期。好教人暗想張君瑞，敢則是愛月夜眠遲。（之一）綠楊堤，畫船兒，正撞著一帆風趕上水。馮魁吃的醺醺醉，怎想著金山寺壁上詩。醒來不見多姝麗，冷清清空載月明歸。（之二）鄭元和，受寂寞，道是你無錢怎奈何？哥哥家緣破，誰著你搖銅鈴唱換歌。因打亞仙門前過，恰便是司馬淚痕多。（之三）謝家村，賞芳春，疑怪他桃花冷笑人。著誰傳芳信，強題詩也斷魂。花陰下等待無人問，則聽得黃犬吠柴門。（之四）雪粉華，舞梨花，再不見煙村四五家。密灑堪圖畫，看疏林噪晚鴉。黃蘆掩映清江下，斜纜著釣魚航模。（之五）吹一個，彈一個，唱新行大德歌。快活休張羅，想人生能幾何？十分淡薄隨緣過，得磨陀處且磨陀。（之六）套數。